32.

Se introduce următoarea secțiune: „2.5. Ajutoare pentru accelerarea introducerii energiei din surse regenerabile, a stocării și a încălzirii din surse regenerabile relevante pentru REPowerEU 53a. Dincolo de posibilitățile existente disponibile în conformitate cu articolul 107 alineatul (3) litera (c) din TFUE, este esențial, în contextul agresiunii militare ruse împotriva Ucrainei și al planului REPowerEU (*), să se accelereze și să se extindă disponibilitatea energiei din surse regenerabile într-un mod eficient din punctul de vedere al costurilor, în vederea reducerii rapide a dependenței de importurile de combustibili fosili din Rusia și a accelerării tranziției energetice. Ajutoarele de stat pentru accelerarea dezvoltării capacității solare, a capacității energiei eoliene, a capacității energiei geotermale, a stocării energiei electrice și termice, a încălzirii din surse regenerabile, precum și a producției de hidrogen din surse regenerabile și de biogaz și de biometan din deșeuri și reziduuri fac parte dintr-o soluție adecvată, necesară și specifică pentru a reduce dependența de combustibilii fosili importați în contextul actual. Având în vedere necesitatea urgentă de a asigura o punere în aplicare rapidă a proiectelor care accelerează utilizarea energiei din surse regenerabile, a stocării și a energiei termice din surse regenerabile, anumite simplificări pentru punerea în aplicare a măsurilor de sprijin sunt justificate cu titlu temporar. 53b. Comisia va considera compatibile cu piața internă, în temeiul articolului 107 alineatul (3) litera (c) din TFUE, ajutoarele pentru promovarea energiei electrice din surse regenerabile, a hidrogenului produs din surse regenerabile de energie, a biogazului și a biometanului din deșeuri și reziduuri, a stocării energiei electrice și termice și a încălzirii din surse regenerabile, dacă sunt îndeplinite următoarele condiții: a. ajutoarele se acordă pentru una dintre activitățile următoare: (i) producerea energiei electrice fotovoltaice sau a altor tipuri de energie electrică solară; (ii) producerea de energie electrică eoliană; (iii) producerea de energie geotermală; (iv) stocarea energiei electrice sau termice; (v) producerea de căldură din surse regenerabile, inclusiv prin pompe de căldură în conformitate cu anexa VII la Directiva (UE) 2018/2001 a Parlamentului European și a Consiliului (*); (vi) producerea de hidrogen din surse regenerabile; (vii) producerea de biogaz și de biometan din deșeuri și reziduuri, în conformitate cu criteriile de durabilitate ale UE în temeiul articolului 29 din Directiva (UE) 2018/2001 și cu Regulamentul (UE) 2018/841 (**); b. schemele de sprijin pot fi limitate la una sau mai multe tehnologii menționate la litera (a), dar nu trebuie să includă nicio limitare artificială sau discriminare (inclusiv în ceea ce privește acordarea licențelor, a permiselor sau a concesiunilor, atunci când acestea sunt necesare), cum ar fi limitări în funcție de dimensiunea proiectelor, de amplasare sau de aspecte regionale sau de (sub) tipuri foarte specifice de tehnologii din cadrul uneia dintre tehnologiile menționate la litera (a); c. ajutoarele se acordă sub formă de granturi directe, avansuri rambursabile, împrumuturi, garanții sau avantaje fiscale; d. ajutoarele se acordă pe baza unei scheme cu un volum și buget estimat; e. ajutoarele se acordă până la 30 iunie 2023 cel târziu, iar instalațiile trebuie finalizate și puse în funcțiune în termen de 24 de luni de la data acordării sau în termen de 30 de luni de la data acordării ajutorului pentru instalațiile eoliene offshore și pentru instalațiile pe bază de hidrogen produs din surse regenerabile de energie. În cazul în care acest termen nu este respectat, 5 % din cuantumul ajutorului acordat trebuie rambursat sau redus după primele 3 luni de întârziere, urmând ca acesta să crească la 10 % pentru fiecare lună de întârziere după a șasea lună, cu excepția cazului în care întârzierea este cauzată de factori aflați în afara controlului beneficiarului ajutorului și nu ar fi putut fi prevăzută în mod rezonabil (***); f. în cazul în care ajutorul este acordat sub formă de contracte de plată a ajutoarelor în curs, contractele respective nu trebuie să aibă o durată mai mare de 15 ani de la data la care instalația care beneficiază de ajutor își începe activitatea; g. ajutoarele se acordă în cadrul unei proceduri de ofertare concurențiale care este deschisă, clară, transparentă și nediscriminatorie și se bazează pe criterii obiective care sunt definite ex ante și care reduc la minimum riscul de ofertare strategică. Cel puțin 70 % din totalul criteriilor de selecție utilizate pentru clasificarea ofertelor trebuie definite în termeni de ajutor per unitate de protecție a mediului (****) sau ajutor per unitate de energie; h. nu este obligatorie o procedură de ofertare concurențială atunci când ajutorul este acordat sub formă de avantaje fiscale, în măsura în care acesta este acordat în același mod tuturor întreprinderilor eligibile care își desfășoară activitatea în același sector de activitate economică și care se află în aceeași situație de fapt sau într-o situație de fapt similară în ceea ce privește scopurile sau obiectivele măsurii de ajutor. În plus, o procedură de ofertare concurențială nu este obligatorie atunci când ajutorul acordat per întreprindere și per proiect nu depășește 20 de milioane EUR, iar beneficiarii ajutorului sunt proiecte mici, definite după cum urmează: (i) pentru producerea de energie electrică, stocarea energiei electrice sau termice – proiecte cu o capacitate instalată mai mică sau egală cu 1 MW; (ii) pentru tehnologiile de producere a căldurii și de producție de gaze – proiecte cu o capacitate instalată mai mică sau egală cu 1 MW sau echivalent; (iii) pentru producerea de hidrogen din surse regenerabile de energie – proiecte cu o capacitate instalată mai mică sau egală cu 3 MW sau echivalent; (iv) pentru producția de biogaz și biometan din deșeuri și reziduuri – proiecte cu o capacitate instalată mai mică sau egală cu 25 000 de tone/an; (v) pentru 100 % din proiectele deținute de IMM-uri sau de comunități de energie din surse regenerabile – proiecte cu o capacitate instalată mai mică sau egală cu 6 MW; (vi) pentru proiecte deținute în proporție de 100 % de întreprinderi mici și microîntreprinderi sau de comunități de energie din surse regenerabile numai pentru producerea de energie eoliană – proiecte cu o capacitate instalată mai mică sau egală cu 18 MW. În cazul în care ajutoarele pentru proiecte mici nu sunt acordate în cadrul unei proceduri de ofertare concurențiale, intensitatea ajutorului nu depășește 45 % din costul total al investiției. Intensitatea ajutorului poate fi majorată cu 20 de puncte procentuale în cazul ajutoarelor acordate întreprinderilor mici și cu 10 puncte procentuale în cazul ajutoarelor acordate întreprinderilor mijlocii. i. volumele de capacitate sau de producție scoase la licitație trebuie stabilite astfel încât să se asigure că procedura de ofertare este efectiv concurențială. Statul membru trebuie să dovedească plauzibilitatea faptului că volumul licitat va corespunde ofertei potențiale de proiecte. Acest lucru se poate realiza cu referire la licitațiile anterioare, la obiectivele tehnologice din Planul național privind energia și clima (*****) sau prin introducerea unui mecanism de salvgardare în cazul riscului de licitații subcotate. În cazul unei subcotări repetate a procedurilor de ofertare concurențiale, statul membru trebuie să introducă măsuri corective pentru orice schemă viitoare pe care o notifică Comisiei pentru aceeași tehnologie; j. ajutoarele trebuie să fie concepute astfel încât să mențină stimulente operaționale eficiente și semnale de preț. În plus, ajutoarele trebuie să fie concepute astfel încât să permită abordarea profiturilor excepționale, inclusiv în perioadele în care prețurile energiei electrice sau ale gazelor sunt extrem de ridicate, cum ar fi prin instituirea unui mecanism de recuperare definit ex ante sau prin acordarea ajutorului sub forma unor contracte bidirecționale pentru diferențe (******); k. în cazul în care ajutoarele se acordă pentru producția de hidrogen din surse regenerabile, statul membru trebuie să se asigure că hidrogenul este produs din surse regenerabile de energie în conformitate cu metodologiile pentru combustibilii lichizi și gazoși de origine nebiologică produși din surse regenerabile și destinați transporturilor stabilite în Directiva (UE) 2018/2001; l. ajutoarele acordate în temeiul acestei măsuri nu trebuie combinate cu alte ajutoare destinate să acopere aceleași costuri eligibile; m. se pot acorda ajutoare pentru investiții pentru care lucrările au început la data de 20 iulie 2022; pentru proiectele începute înainte de 20 iulie 2022, se pot acorda ajutoare în cazul în care este necesar să se accelereze sau să se extindă în mod semnificativ domeniul de aplicare al investiției. În astfel de cazuri, sunt eligibile pentru a beneficia de ajutoare doar costurile suplimentare legate de eforturile de accelerare sau de extindere a sferei de aplicare; n. ajutoarele trebuie să determine beneficiarul să realizeze o investiție pe care nu ar realiza-o sau pe care ar desfășura-o în mod limitat sau diferit, în absența ajutoarelor. Comisia consideră că, având în vedere provocările economice excepționale cu care se confruntă întreprinderile din cauza crizei actuale, în general, în absența ajutoarelor, beneficiarii și-ar continua activitățile fără schimbări, cu condiția ca aceasta din urmă să nu implice o încălcare a dreptului Uniunii; o. statul membru trebuie să asigure respectarea principiului de „a nu aduce prejudicii semnificative”. (*) COM/2022/230 final, 18 mai 2022." (*) Directiva (UE) 2018/2001 a Parlamentului European și a Consiliului din 11 decembrie 2018 privind promovarea utilizării energiei din surse regenerabile (JO L 328, 21.12.2018, p. 82)." (**) Regulamentul (UE) 2018/841 al Parlamentului European și al Consiliului din 30 mai 2018 cu privire la includerea emisiilor de gaze cu efect de seră și a absorbțiilor rezultate din exploatarea terenurilor, schimbarea destinației terenurilor și silvicultură în cadrul de politici privind clima și energia pentru 2030 și de modificare a Regulamentului (UE) nr. 525/2013 și a Deciziei nr. 529/2013/UE (JO L 156, 19.6.2018, p. 1)." (***) Printre astfel de factori s-ar putea număra, de exemplu, o izolare obligatorie a populației din cauza unei pandemii sau a unor perturbări la nivel mondial ale lanțului de aprovizionare cu echipamentele necesare pentru proiecte. Cu toate acestea, factorii respectivi nu ar include întârzieri în obținerea autorizațiilor necesare pentru proiect." (****) Cum ar fi EUR per tonă de reducere a emisiilor de CO2." (*****) Regulamentul (UE) 2018/1999 al Parlamentului European și al Consiliului din 11 decembrie 2018 privind guvernanța uniunii energetice și a acțiunilor climatice, de modificare a Regulamentelor (CE) nr. 663/2009 și (CE) nr. 715/2009 ale Parlamentului European și ale Consiliului, a Directivelor 94/22/CE, 98/70/CE, 2009/31/CE, 2009/73/CE, 2010/31/UE, 2012/27/UE și 2013/30/UE ale Parlamentului European și ale Consiliului, a Directivelor 2009/119/CE și (UE) 2015/652 ale Consiliului și de abrogare a Regulamentului (UE) nr. 525/2013 al Parlamentului European și al Consiliului (JO L 328, 21.12.2018, p. 1)." (******) Un contract pentru diferență dă dreptul beneficiarului la o plată egală cu diferența dintre un preț «de exercitare» fix și un preț de referință, cum ar fi un preț de piață, pe unitate de producție. Contractele pe diferență pot presupune și rambursări de la beneficiari către contribuabili sau consumatori pentru perioadele în care prețul de referință depășește prețul de exercitare.”"